## Rješenje kojim se brokerskom društvu National d.d., Zagreb, oduzima dozvola za obavljanje svih poslova s vrijednosnim papirima s danom 16. lipnja 2003. godine

### NN 51/2008 (5.5.2008.), Rješenje kojim se brokerskom društvu National d.d., Zagreb, oduzima dozvola za obavljanje svih poslova s vrijednosnim papirima s danom 16. lipnja 2003. godine

# HRVATSKA AGENCIJA ZA NADZOR FINANCIJSKIH USLUGA

**1748**

Na temelju odredbi članka 15. točke 4. alineje 1. Zakona o Hrvatskoj agenciji za
nadzor financijskih usluga (»Narodne novine« br. 140/05), članka 12. točka 5.,
članka 41. stavka 2. i članka 52. Zakona o tržištu vrijednosnih papira (»Narodne
novine« br. 84/02) Uprava Hrvatske agencije za nadzor financijskih usluga kao
pravni slijednik Komisije za vrijednosne papire Republike Hrvatske, u predmetu
oduzimanja dozvole za obavljanje poslova s vrijednosnim papirima brokerskom
društvu National d.d., sa sjedištem u Zagrebu, Savska cesta 41, provodeći
presudu Upravnog suda Republike Hrvatske od 13. rujna 2007. godine, broj: Us-6626/2003-5,
na temelju odredbe članka 62. Zakona o upravnim sporovima (»Narodne novine« br.
53/91, 9/92 i 77/92), na sjednici održanoj 24. travnja 2008. godine donosi

## RJEŠENJE

1. Brokerskom društvu National d.d., Zagreb, Savska cesta 41, MBS: 080178681
oduzima se dozvola za obavljanje svih poslova s vrijednosnim papirima, s danom
16. lipnja 2003. godine.
2. Brokersko društvo iz točke 1. izreke ne može u roku od jedne godine od dana
oduzimanja dozvole ponovno zatražiti izdavanje dozvole za obavljanje poslova s
vrijednosnim papirima.
3. Brokersko društvo iz točke 1. izreke briše se iz Registra ovlaštenih
društava, Komisije za vrijednosne papire Republike Hrvatske, 16. lipnja 2003.
godine.
4. Ovo rješenje objavit će se u »Narodnim novinama«.

```
Obrazloženje
```

Rješenjem Komisije za vrijednosne papire Republike Hrvatske (dalje: Komisija),
klasa: UP/I-041-02/03-01/24, urbroj: 567-04/03-9 od 5. lipnja 2003. godine
otvoren je sukladno odredbama članka 12. i 14. Zakona o tržištu vrijednosnih
papira (»Narodne novine« br. 84/02) postupka nadzor nad poslovanjem ovlaštenog
društva National d.d., Zagreb (dalje: ovlašteno društvo).
Sukladno odredbama članka 14. stavka 1. Zakona o tržištu vrijednosnih papira
(»Narodne novine« br. 84/02, dalje Zakon) Komisija je obavila postupak nadzora
analizom i uvidom u financijska i poslovna izvješća, dokumentaciju te ostale
podatke i evidencije koje su nadzirane osobe bile obvezene voditi ili Komisiji
dostavljati prema odredbama navedenog Zakona i propisima donesenim na temelju
istog, kao i uzimanjem izjava i očitovanja od odgovornih osoba i ostalih
zaposlenika u nadziranoj pravnoj osobi, kao i od drugih fizičkih osoba koje
imaju saznanja od interes za nadzor.
U neposrednom postupku nadzora nad ovlaštenim društvom između ostalog, izvršen
je uvid u knjigu naloga, u izvatke sa žiro računa, financijske kartice i
obrazloženja financijskih kartica, a sve potaknuto prijavama nalogodavaca o
neovlaštenoj prodaji vrijednosnih papira.
Neposredan povod započinjanju nadzornih mjera bile su prijave koje su Komisiji
pristigle od više pravih i fizičkih osoba, a koje su u bitnome sadržavale žalbe
da je društvo National bez njihove suglasnosti prodavalo dionice te da im nisu
uredno isplaćivana sredstava ostvarena bilo ovlaštenom bilo neovlaštenom
prodajom dionica.
Komisija je zaprimila sljedeće pritužbe:
Dana 7. 5. 2003. god. Komisija je zaprimila prijavu Saše Vukasa u kojoj se
navodi da direktor društva National d.d., Goran Kovačić, odbija izvršiti isplatu
za njegove neovlašteno posuđene i prodane dionice u vrijednosti od 30.749,64 kn.
U svezi navedene prijave 20. svibnja 2003. godine Komisija je uzela iskaz Đorđa
Vukasa, (otac Saše Vukasa) iz Zagreb na okolnosti neovlaštene prodaje dionica od
strane društva National d.d.
Dana 30. 5. 2003. god. Komisija je zaprimila prijavu Stambeno – graditeljske
zadruge Stanograd iz Zagreba, Ilica 109 u kojoj navode da je društvo National
d.d. u razdoblju od 8. 5. 2003. do 12. 5. 2003. god. ovlašteno (na temelju
naloga) prodalo njihovih 1042 dionice Privredne banke d.d., ali da novčani iznos
od 170.860,40 kn. nije doznačilo na račun prodavatelja.
Također, zaprimljena je i prijava klijenta Željka Bage, koja se odnosi na
neisplatu novčanog iznosa na temelju prodaje 100 dionica Plive d.d..
Nadalje, Komisija je zaprimila i prijavu društva Štedionica Dora d.d. u kojoj se
navodi da je društvo National d.d. bez odobrenja i naloga vlasnika vrijednosnih
papira protupravno prodalo obveznice Ministarstva financija Republike Hrvatske,
te kupoprodajni iznos doznačen Nationalu od strane kupca koristilo za podmirenje
vlastitih obveza.
Nakon saznanja o mogućim nezakonitostima pri trgovanju vrijednosnim papirima, od
ovlaštenog društva zatražena su očitovanja. Ovlašteno društvo očitovalo se 2.
lipnja 2003. godine u kojima nisu negirali navedene činjenice neovlaštene
prodaje dionica klijenata, te neisplate sredstava klijentima, već su istima
pokušali dati opravdanje navodeći da je došlo do pogrešaka pri realizaciji
predmetnih naloga koje će se otkloniti u kratkom razdoblju.
Istog dana, 2. 6. 2003. godine, Komisija je zaprimila od strane ZIF Sunce d.d.
prijavu neovlaštenog otuđenja dionica, u kojem se navodi da je bez njihovog
naloga i suglasnosti brokerska kuća National d.d. otuđila dionice s njihovog
vlasničkog računa.
Dana 5. lipnja 2003. godine, utvrdivši opravdanost navedenih pritužbi Komisija
je otvorila postupak neposrednog nadzora (Rješenje klasa: UP/I-041-02/03-01/24,
urbroj: 567-04/03-9), te donijela Rješenje kojim se društvu National oduzelo
upravljanje svim vlasničkim pozicijama računa vrijednosnih papira kod SDA te
naložilo da vrati sve vrijednosne papire kojima je neovlašteno raspolagao u
korist računa vlasnika vrijednosnih papira, (Rješenje klasa: UP/I-041-02/03-01/24,
urbroj: 567-04/03-10)
Dana 9. 6. 2003. godine Komisija je zaprimila pismenu prijavu Marka Morovičanina
iz Zagreba, Matka Mandića 7 u kojoj se navodi da je društvo National d.d. bez
njegova naloga s njegovog vlasničkog računa broj 106534-DF/0 prodalo 35 dionica
ACI d.d. i 540 dionica PIF Pleter d.d.
Dana 16. 6. 2003. godine Komisija je zaprimila prijavu Franje Lovrekovića iz
Zagreba, Bužanova 21, u kojoj u kojoj se navodi da je društvo National d.d. bez
njegova naloga s njegovog vlasničkog računa broj 4289374-DF/0 prodalo 250
dionica Slavonskog PIF-a d.d.
Dana 17. 6. 2003. godine Komisija je zaprimila pismenu prijavu Marka Čegeteka iz
Donje Zeline, Nespeš 32,u kojoj se navodi da je društvo National d.d. bez
njegovog odobrenja 10. 4. 2003. godine prodala 70 dionica Plive d.d.
U provedenom postupku nadzora bilo je utvrđeno da je ovlašteno društvo National
na dan 6. lipnja 2003. godine imalo vrlo visoke dospjele novčane obveze društva
prema klijentima s naslova prodaje vrijednosnih papira i uplata za kupnju
vrijednosnih papira. Ukupni iznos dospjelih a neizvršenih obveza prema
klijentima iznosio je 14.059.431,57 kunu.
Neizvršene obveze prema klijentima u iznosu od 14.059.431,57 kunu predstavljaju
dugovanja društva prema klasičnim nalogodavcima 9.357.366,22 kuna, portfolio
nalogodavci 1.344.071,88 kunu i custody nalogodavci 3.357.993,47 kune, koje
društvo na opetovane pozive nalogodavaca nije isplatilo, niti su navedena
sredstva postojala na računima ovlaštenog društva. što je bilo vidljivo iz
stanja na odvojenim računima društva:
Navedeni iznos utvrđen je uvidom u poslovnu dokumentaciju dostavljenu na zahtjev
Komisije od strane ovlaštenog društva, i to:
– Pregled stanja računa klasičnih nalogodavaca na dan 6. lipnja 2003. godine
– Pregled stanja računa portfolio nalogodavaca na dan 6. lipnja 2003. godine
– Pregled stanja računa custody (skrbničkih) nalogodavaca na dan 6. lipnja 2003.
godine
Komisija je izvršila uvid u stanje novčanih sredstava klijenata koja se vode na
Odvojenim računima nalogodavaca (kako je definirano člankom 64. Zakona o tržištu
vrijednosnih papira).
Postupanje sa sredstvima nalogodavca navedenim člankom definira da:
Ovlašteno društvo obvezno je novčana sredstva koja mu doznače nalogodavci u
svrhu plaćanja vrijednosnog papira ili novčana sredstva od prodaje vrijednosnih
papira držati na odvojenom računu ili odvojenim računima (račun nalogodavca),
koji su posebno u tu svrhu otvoreni kod ovlaštenih institucija.
Sredstva s računa nalogodavca za kupnju vrijednosnih papira mogu se koristiti
samo prema njihovim nalozima.
Sredstva s računa nalogodavca ostvarena prodajom vrijednosnih papira ovlašteno
društvo je obvezno doznačiti isključivo u korist računa nalogodavca.
Ovlaštenom društvu nije dozvoljeno sredstva s računa nalogodavca koristiti u
svrhu asignacije, cesije ili kompenzacije, osim kompenzacije sa samim
nalogodavcem za kupovinu novih vrijednosnih papira, ali uz uvjet da žiroračun
nalogodavca nije u blokadi.
Sredstva na računima nalogodavca nisu vlasništvo ovlaštenog društva, ne ulaze u
njegovu imovinu ni u likvidacijsku ili stečajnu masu niti se mogu uporabiti za
ovrhu u vezi s potraživanjem prema ovlaštenom društvu.
Nadzorom je utvrđeno sljedeće Stanje novčanih sredstava na Odvojenim računima:
– Odvojeni račun otvoren kod Credo banke d.d. br: 2491005-1500003278 stanje na
dan 4. 6. 2003. godine, izvadak br: 083: 0,00 kuna
– Odvojeni račun otvoren kod Međimurske banke d.d. br:2407000-1500000069 stanje
na dan 30. 4. 2003. godine, izvadak br.: 3: 263,64 kune
– Odvojeni račun otvoren kod Primus banke d.d. br:2426005-1580000037 stanje na
dan 4. 6. 2003. godine izvadak br.: 9: 0,00 kuna,
Dakle, društvo National d.d. je od nužnih 14.059.431,57 kuna na odvojenim
računima imalo samo 263,64 kune.
National d.d. je i na računima za redovno poslovanje imao neznatna novčana
sredstva i to:
– redovni račun otvoren kod Credo banke d.d. br: 2491005-1100000623, stanje na
dan 19. 3. 2003. godine 10,12 kuna, izvadak br.: 35
– redovni račun otvoren kod Međimurske banke d.d. br:2392007-1100048381, stanje
na dan 31. 5. 2003. godine 0,13 kune, izvadak broj 1,
– redovni račun otvoren kod Primus banke d.d. br: 2526005-1180000798, stanje na
dan 9. 5. 2003. godine 29,95 kuna, izvadak broj 9.
Izvršenim uvidom u poslovanje preko navedenih računa utvrđeno je da je društvo
sredstva doznačena na posebne račune ostvarena od prodaje vrijednosnih papira za
klijente i uplate za kupnju vrijednosnih papira od strane klijenata nije
koristilo po uputi klijenata.
Tako je 12. ožujka 2003. godine, izvadak broj 44 i dana 13. ožujka 2003. godine,
izvadak broj 45 od strane brokerske kuće Vrijednosnice Osijek d.o.o. doznačeno
na posebni račun društva National d.d. broj 2491005-1500003278 otvorenog kod
Credo banke d.d. ukupno 920.894,97 kuna s naslova prodaje obveznica RHMF-0-08CA
po nalogu nalogodavca Štedionice Dora d.d. u likvidaciji, potom umjesto da se
navedeni iznos isplati nalogodavcu sredstva su isplaćena Credo banci d.d. na
partiju 3150003285-2601 – margin kredit ovlaštenog društva.
Dana 8. svibnja 2003. godine ovlašteno društvo je na temelju naloga broj
03667/03-P za nalogodavca Stanograd stambeno-graditeljska zadruga prodalo 1.042
dionice izdavatelja Privredne banke d.d. putem Zagrebačke burze d.d. u više
transakcija za ukupan iznos od 170.860,40 kuna, koji iznos je putem ugovorne
namire sa Središnjom depozitarnom agencijom d.d. doznačen društvu National d.d.,
što društvo National d.d. nije na opetovane pozive nalogodavca isplatilo.
Dana 16. travnja 2003. godine društvo je na temelju naloga broj 03626/03-P za
nalogodavca Špedtrans transport Maribor d.o.o. u stečaju prodalo 100 dionica
izdavatelja Croatia osiguranje d.d. izvan tržišta, na način da su
institucionalnom transakcijom predmetne dionice prenijete u korist kupca
ovlašteno društvo za iznos od 211.500,00 kuna, a koji iznos društvo National
d.d. nije na opetovane pozive nalogodavca isplatilo.
Isto tako ovlašteno je društvo s posebnih računa plaćalo različite vlastite
obveze i to:
– dana 24. 4. 2003. godine s posebnog računa otvorenog kod Credo banke d.d. br.:
2491005-1500003278, izvadak br.: 67 plaćeno je 6.412,96 kuna Hrvatskim
telekomunikacijama d.d.,
– dana 20. 5. 2003. godine s posebnog računa otvorenog kod Credo banke d.d. br.:
2491005-1500003278, izvadak br.: 78 plaćeno je 6.362,34 kuna Hrvatskim
telekomunikacijama d.d.
Na financijskoj kartici konto 1911 – obračunati prihodi– provizija za period 1.
siječnja do 31. prosinca 2002. godine, dostavljene Komisiji od strane društva
Indok d.o.o. Čakovec koja je za ovlašteno društvo vodila knjigovodstvo,
knjigovodstveno su bili evidentirani prijenosi sredstava s posebnog računa na
redovni račun u iznosu od 3.386.782,49 kn, od čega se iznos od 1.491.463,55 kuna
odnosi na stvarnu proviziju ostvarenu od poslovanja s vrijednosnim papirima za
klijente, dok se preostali iznos od 1.458.976,08 kuna odnosi na neovlašteni
prijenos sa posebnog računa nalogodavaca na redovni račun za poslovanje
ovlaštenog društva, dok je za razliku od 436.342,86 kuna izvršen povrat na
posebni račun.
Na knjigovodstvenoj financijskoj kartici ovlaštenog društva konto 11303 –
potraživanja po osnovi danih kratkoročnih kredita Goranu Kovačiću – evidentirano
je tijekom poslovne godine 2002. podizanje gotovine s redovnog računa, koje je
knjigovodstveno evidentirano kao pozajmica vlasniku Goranu Kovačiću u iznosu od
2.034.750,00 kn što sa početnim stanjem od 1. siječnja 2002. godine (prijenos iz
2001. godine) u iznosu od 2.497.138,88 kuna ukupno na dan 31. prosinca 2002.
godine iznosi 4.531.888,88 kuna.
Na financijskoj kartici konto 1911 – obračunata provizija za razdoblje od 1. 1.
do 7. 7. 2003. godine, dostavljenoj Komisiji od strane društva Indok d.o.o.
Čakovec koje za društvo National d.d. vodi knjigovodstvo, knjigovodstveno su
bili evidentirani prijenosi sredstava s posebnog računa u iznosu od 1.216.035,00
kuna, od čega se iznos od 590.414,30 kuna odnosi na stvarnu proviziju, dok se
preostali iznos od 595.232,94 kune odnosi na neovlašteni prijenos sa posebnog
računa klijenata na redovni račun društva National d.d., dok je za razliku od
30.387,76 kuna izvršen povrat na posebni račun.
Na knjigovodstvenoj financijskoj kartici konto 11303 – dani kratkoročni krediti
Goran Kovačić – evidentiran je za razdoblje 1. 1. do 7. 7. 2003. godine
podizanje gotovine s redovnog računa, koja je knjigovodstveno evidentirana kao
pozajmica vlasniku Goranu Kovačiću u iznosu od 539.800,00 kuna, a vraćeno je
70.000,00 kuna te je saldo na dan 7. 7. 2003. godine ukupno sa stanjem 31. 12.
2002.godine 5.001.688,88 kuna.
Komisija je 5. lipnja 2003. godine donijela Rješenje klasa: UP/I-041-02/03-01/24,
kojim je s danom 6. lipnja 2003. godine društvu oduzela upravljanje svim
vlasničkim pozicijama računa vrijednosnih papira kod Središnje depozitarne
agencije d.d.
Shodno odredbama članka 64. Zakona ovlašteno društvo obvezno je novčana sredstva
koja mu doznače nalogodavci u svrhu plaćanja vrijednosnog papira ili novčana
sredstva od prodaje vrijednosnih papira držati na odvojenom računu ili odvojenim
računima (račun nalogodavca), koji su posebno u tu svrhu otvoreni kod ovlaštenih
institucija.
Sredstva s računa nalogodavca za kupnju vrijednosnih papira mogu se koristiti
samo prema njihovim nalozima. Štoviše, odredbama stavka 3. i 4. istog članka
pojačana je zaštita sredstava doznačenih na posebni račun od strane kupca s
osnove prodaje vrijednosnog papira ili doznačenih od strane samog nalogodavca za
kupovinu vrijednosnih papira kao što je u ovom predmetu bio slučaj. Naime da bi
se izbjegla ne samo zloupotreba od strane ovlaštenog društva, nego eventualno i
od nalogodavca, nije dozvoljeno ovlaštenom društvu sredstva sa računa
nalogodavca koristiti u svrhu asignacije, cesije ili kompenzacije, osim
kompenzacije sa samim nalogodavcem za kupovinu novih vrijednosnih papira, ali uz
uvjet da žiro račun nalogodavca nije u blokadi.
Kao što je navedeno, činjenica nedozvoljenog doznačivanja novaca s posebnog
računa na redovni račun Ovlaštenog društva kao i korištenje novaca s posebnog
računa za podmirivanje tekućih izdataka ovlaštenog društva utvrđena je na
temelju financijske dokumentacije ovlaštenog društva.
Specificirano pozajmljivanje vrijednosnih papira od strane ovlaštenog društva
suprotno je odredbama članka 65. Zakona tj. bez pisanog odobrenja vlasnika tih
vrijednosnih papira. Navedena činjenica utvrđena je na temelju prijavi vlasnika
vrijednosnih papira bez čijih su pisanih odobrenja isti posuđivani.
Sukladno odredbi članka 15. stavak 2. Zakona, kada utvrdi nezakonitosti i
nepravilnosti Komisija će rješenjem izreći odgovarajuću mjeru propisanu Zakonom.
Odredbama članka 52. Zakona taksativno su navedeni razlozi za oduzimanje dozvole
za obavljanje svih poslova s vrijednosnim papirima ovlaštenom društvu. Odredbama
članka 52. stavak 1. točke 9. i 10. Zakona propisano je da će Komisija rješenjem
oduzeti dozvolu za obavljanje jednog ili više poslova s vrijednosnim papirima
ovlaštenom društvu ako ne vodi sredstva nalogodavaca na odvojenom računu ili
sredstvima nalogodavaca raspolaže suprotno odredbama članka 64. Zakona, odnosno
uzima u zajam vrijednosne papire bez pisanog odobrenja vlasnika tih vrijednosnih
papira.
Budući da je u provedenom postupku nadzora utvrđeno da je nastupilo više razloga
za oduzimanje dozvole, konkretno razlozi iz članka 52. stavka 1. točke 9. i 10.
Zakona, društvu Nastional d.d. oduzeta je dozvola za obavljanje svih poslova s
vrijednosnim papirima s danom 16. lipnja 2003. godine te je brisano iz Registra
ovlaštenih društava koji je vodila Komisija, a u koji Registar je Društvo bilo
upisano pod brojem 25, na temelju rješenja Komisije klasa: UP/I-450-08/02-02/216
od 16. siječnja 2003. godine.
Društvo je bilo dužno u roku od 8 dana od dana primitka Rješenja klasa: UP/I-041-02/03-01/24,
urbroj: 567-04/03-15 od 12. lipnja 2003. god. na prikladan način obavijestiti
sve svoje klijente o prestanku važenja dozvole i s tim u svezi omogućiti im
opozivanje neizvršenih naloga. Također, po isteku navedenog roka, Društvo je
bilo obvezno Komisiji dostaviti dokaze o pokretanju postupka brisanja
djelatnosti iz sudskog registra, zatim o zatvaranju posebnog »računa
nalogodavca«, te presliku knjige naloga iz koje će biti razvidno da su svi
nalozi ili uredno izvršeni ili opozvani.
Sukladno odredbi stavka 3. članka 52. Zakona, Društvo nije moglo u roku od 1
godine od dana oduzimanja dozvole zatražiti od Komisije ponovno izdavanje
dozvole za obavljanje poslova s vrijednosnim papirima.
Sukladno odredbi članka 8. stavak 4. Zakona, ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-041-02/03-01/24
Urbroj: 326-321/08-59
Zagreb, 24. travnja 2008.

Predsjednik Uprave
**Ante Samodol**, v. r.

Rješenje, NN 51/2008-1748
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)